Diari Oficial de la Generalitat Valenciana


Sumari del DOGV 2252, del 25-04-1994 (1994/831241)

ORDRE de 15 de març de 1994, de les conselleries d'Agricultura, Pesca i Alimentació, d'Educació i Ciència, i de Treball i Afers Socials, per la qual es convoca públic de projectes sobre cooperativisme realitzats per alumnat i/o professorat de centres educatius de nivell no universitari de la Comunitat Valenciana finançats amb fons públics.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/15/(6)/dof/vci/html**

### Dades del document

Número de DOGV
:   2252

Data del DOGV
:   25-04-1994

Secció del DOGV
:   DISPOSICIONS GENERALS

Número del document
:   1994/831241


Data del document
:   15-03-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 15 de març de 1994, de les conselleries d'Agricultura, Pesca i Alimentació, d'Educació i Ciència, i de Treball i Afers Socials, per la qual es convoca concurs públic de projectes sobre cooperativisme realitzats per alumnat i/o professorat de centres educatius de nivell no universitari de la Comunitat Valenciana finançats amb fons públics. [94/2415]  
El cooperativisme a la Comunitat Valenciana, a més de comptar amb una forta tradició, es presenta avui com a alternativa efectiva per impulsar l'economia, la creació de riquesa i la generació d'ocupació.  
D'altra banda, el món educatiu, cada vegada més conscient de la necessitat de facilitar a l'alumnat instruments d'inserció sòcio-laboral, troba en «l'educació per a la cooperació» un mitjà de facilitar activitats emprenedores.  
Finalment, els principis cooperatius de solidaritat, ajuda mútua, convivència, etcètera, són, en una societat democràtica com la nostra, la base en què s'han de fonamentar les relacions humanes a tots els nivells.   
Tot això ha fet que les conselleries d'Agricultura, Pesca i Alimentació; Educació i Ciència; i de Treball i Afers Socials de la Generalitat Valenciana, hagen dut a terme successives campanyes, entre els centres escolars, de conscienciació sobre el cooperativisme; campanyes que han tingut una resposta important per part d'aquests i que han estat positives en la contribució a fer més fàcil la transició del jove de l'escola a la vida activa.  
Per tot això, i fent ús de les facultats que ens confereix l'article 35 de la Llei 5/1983, de 30 de desembre, del Govern Valencià,  
ORDENEM:  
Primer  
Convocar un concurs públic de projectes que, al voltant del cooperativisme, s'adapten a alguna de les modalitats següents:  
a) Elaboració de projectes de creació d'empreses cooperatives.  
b) Elaboració de projectes d'activitats que es desenvoluparan a les aules i que tinguen per finalitat fomentar el cooperativisme.  
Segon  
Aprovar les bases que regiran l'esmentat concurs, les quals s'inclouen en els annexos I, II i III d'aquesta ordre.  
Tercer  
Els premis i ajudes que es concediran són:  
- Per a la modalitat a), el premi consistirà en un viatge per conèixer la realitat cooperativa, organitzat per les conselleries convocants. Per cadascun dels projectes premiats assistirà al viatge un professor coordinador i un màxim de cinc alumnes que hagen treballat en el projecte. La dotació total per a aquesta modalitat serà de dos milions de pessetes.  
- Per a la modalitat b), es concediran ajudes, fins un màxim de cent mil pessetes per projecte, destinades a desenvolupar les activitats contingudes en aquest. La dotació total per a aquesta modalitat serà de quatre milions de pessetes.  
La quantia dels premis i ajudes, per a les dues modalitats, suma un crèdit total de sis milions de pessetes. Aquest import es consignarà en les següents línies pressupostàries: tres milions de pessetes en la línia 411/000/94, del capítol IV, del programa 322-10, de l'exercici econòmic de 1994; i tres milions de pessetes en el capítol IV, del programa 714-40, de l'exercici econòmic de 1994.  
Quart  
Tota alteració de les condicions tingudes en compte per a la concessió de l'ajuda i, en tot cas, l'obtenció d'altres ajudes per a la mateixa finalitat, podrà produir la modificació de la resolució.  
Cinquè  
Serà procedent el reintegrament de les quantitats percebudes i l'exigència de l'interès de demora des del moment del pagament de l'ajuda en el casos previstos en el text refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
Es delega el secretari general de la Conselleria d'Agricultura, Pesca i Alimentació per a dictar la resolució de la concessió d'aquests premis i ajudes, així com les resolucions necessàries per al desenvolupament i execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 15 de març de 1994  
El conseller de Treball i Afers Socials,  
FRANCISCO J. SANAHUJA SANCHIS  
El conseller d'Agricultura, Pesca i Alimentació,  
JOSÉ MARíA COLL COMIN  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases comunes a les dos modalitats  
Primera  
Els treballs seran inèdits i no hauran estat premiats anterioment en altres concursos.  
Segona  
L'import de les ajudes, a nom de la persona que expressament hi conste com a responsable, s'ingressarà en el compte que amb aquest fi s'indique en la sol·licitud.  
Tercera  
Els sol·licitants que opten al concurs hauran de presentar instància, d'acord amb l'annex IV d'aquesta ordre, adreçada a la Conselleria d'Agricultura, Pesca i Alimentació, Institut de Cooperativisme Agrari Valencià (ICAV), carrer Amadeu de Savoia, 2, baixos, 46634 València; directament o a través de qualsevol dels llocs relacionats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quarta  
La valoració dels projectes la farà una comissió integrada per:  
President:  
- El secretari general de la Conselleria d'Agricultura, Pesca i Alimentació.  
Vocals:  
- El cap de l'àrea de Formació Professional.  
- El director de l'Institut de Promoció i Foment del Cooperativisme.  
- La directora de l'Institut de Cooperativisme Agrari Valencià.  
- El cap de la Secció d'Iniciació Professional.  
- Tres representants del moviment cooperatiu nomenats per la Confederació de Cooperatives de la Comunitat Valenciana.  
- Un/a representant de la Inspecció Educativa, nomenat pel secretari general de la Conselleria d'Educació i Ciència.  
- Un/a tècnic/a de l'Institut de Cooperativisme Agrari Valencià, que farà de secretari/a.  
Cinquena  
Una vegada valorats els projectes, s'elevarà la proposta dels seleccionats al secretari general de la Conselleria d'Agricultura, Pesca i Alimentació, el qual, per delegació dels consellers, resoldrà el concurs, d'acord amb allò que s'estableix en els annexos II i III d'aquesta ordre.  
Sisena  
Aquesta resolució es publicarà en el Diari Oficial de la Generalitat Valenciana i es notificarà a les persones interessades, i es faran constar les subvencions que corresponen a cadascun dels projectes seleccionats.  
Setena  
Els treballs seleccionats quedaran en propietat de les conselleries convocants, les quals podran fer-ne ús i publicar-los si ho consideren convenient.  
Vuitena  
Els projectes que no resulten premiats disposaran de tres mesos a partir de la publicació de la resolució per a ser retirats de la Conselleria d'Agricultura, Pesca i Alimentació.   
ANNEX II  
Bases per als projectes de la modalitat a)  
Elaboració de projectes de creació  
d'empreses cooperatives  
Primera  
L'objectiu d'aquesta modalitat és fomentar l'esperit cooperatiu, la iniciativa i la creativitat emprenedora de l'alumnat i del professorat de centres d'ensenyament de nivell no universitari de la Comunitat Valenciana finançats amb fons públics, i oferir la fórmula cooperativa com a possibilitat real d'inserció en el moment d'acabar els estudis.  
Segona  
Els projectes de creació de cooperatives s'hauran de presentar per grups d'alumnes, en nombre no inferior a cinc, de centres de nivell no universitari, coordinats per un/a o més professors/es.  
Tercera  
Els alumnes hauran d'estar matriculats en un centre públic o privat concertat d'ensenyament no universitari de la Comunitat Valenciana. En el cas dels coordinadors/es, es requerirà ser professor/a en activitat del centre. També podran presentar-se equips formats per membres de dos o més centres.  
Quarta  
Els treballs tindran una extensió mínima de 25 folis i una màxima de 50, escrits a màquina i a doble espai. Es presentarà un resum del projecte amb una extensió màxima de dos folis.  
Cinquena  
Juntament amb la instància caldrà presentar, en doble exemplar, la documentació següent:  
a) Certificat del secretari del centre en què s'acredite que l'alumnat que presenta el projecte està matriculat en el centre i que el professorat que el coordina està en activitat en aquest centre.  
b) Original i còpia del projecte, on caldrà incloure, com a mínim:  
1. Tipus de cooperativa i raons de l'elecció.  
2. Activitat de la cooperativa.  
3. Situació actual del mercat i perspectiva de futur.  
4. Recursos de l'entorn que s'utilitzaran.  
5. Estudi econòmic i de viabilitat.  
6. Procés de creació de la cooperativa.  
Sisena  
A l'hora d'avaluar els projectes es tindran en compte els criteris següents:  
- Grau d'adequació a l'entorn fins a 3 punts  
- Innovació en l'aplicació de la  
 fórmula cooperativa fins a 5 punts  
- Creativitat de la idea fins a 5 punts  
- Viabilitat societària i econòmica fins a 5 punts  
- Implicació del centre i d'altres organismes fins a 2 punts  
Total màxim: 20 punts  
Setena  
El termini per a la presentació dels treballs acabarà el dia 30 de maig del 1994.  
Vuitena  
El concurs de projectes presentats en la modalitat a) es resoldrà abans del 25 de juny del 1994.  
ANNEX III  
Bases per als projectes de la modalitat b)  
Elaboració de projectes d'activitats que s'han de   
desenvolupar en l'àmbit acadèmic i que tinguen   
com a finalitat el foment del cooperativisme  
Primera  
L'objectiu d'aquesta modalitat és fomentar les actituds solidàries i de participació, que constitueixen la base de la filosofia cooperativa, als centres educatius, a través de la realització d'activitats promogudes pels professors d'aquests centres.  
Segona  
Els projectes hauran de ser presentats pels professors/es de centres de nivell no universitari de la Comunitat Valenciana que tinguen intenció de promoure, o estiguen promovent en l'actualitat, activitats de desenvolupament del cooperativisme entre el seu alumnat.  
Tercera  
Per a participar en el concurs es requerirà ser professor/a en activitat d'un centre de nivell no universitari de la Comunitat Valenciana finançat amb fons públics.  
Quarta  
Els treballs consistiran en un projecte d'activitats relacionades amb el cooperativisme que el professor tinga intenció de promoure entre els seus alumnes durant el curs.   
Cinquena  
Les memòries tindran una extensió mínima de 15 folis, escrits a màquina i a doble espai.  
Sisena  
Juntament amb la instància haurà de presentar-se la següent documentació:  
a) Certificat del secretari del centre en què s'acredite que el professorat que el presenta està en activitat en l'esmentat centre.  
b) Autorització del Consell Escolar per a la realització de les activitats projectades.  
c) Original i còpia del projecte, que haurà d'incloure com a mínim:  
1. Activitats curriculars:  
- Descripció de les activitats realitzades a l'aula.  
- Objectius programats.  
- Objectius aconseguits.  
- Temporalització de les activitats.   
- Nombre d'alumnes participants en l'activitat.  
2. Activitats escolars complementàries  
- Descripció de les activitats.  
- Objectius programats.  
- Objectius aconseguits.  
- Temporalització de les activitats.  
- Nombre d'alumnes participants en l'activitat.  
3. Participació de la comunitat escolar, pares, professorat, alumnat.  
4. Participació d'institucions i d'altres entitats: corporacions locals, cooperatives...  
5. Pressupost del cost de les activitats programades  
Setena  
En la valoració de les memòries es tindran en compte els següents criteris:  
a) Originalitat de les activitats promogudes.  
b) Implicació del centre, alumnat, pares....  
c) Implicació d'institucions i d'altres entitats.  
d) Caràcter flexible de les activitats, que permeta la seua adaptació per professorat d'altres centres.  
e) Pressupost de despeses  
Vuitena  
El termini per a presentar el projecte inicial, amb detall de les activitats i pressupost d'aquestes, serà d'un mes des de la publicació d'aquesta ordre en el Diari Oficial de la Generalitat Valenciana.  
Novena  
El tribunal qualificador dels projectes, amb la composició que es recull en la base quarta de l'annex I d'aquesta ordre, seleccionarà els projectes que siguen susceptibles de rebre ajuda, en el termini de dos mesos des de la publicació d'aquesta ordre. La relació de projectes seleccionats es publicarà en el Diari Oficial de la Generalitat Valenciana, amb detall de l'ajuda màxima que es podrà concedir a cadascun d'aquests. Tanmateix, per poder fer efectiva l'ajuda, els responsables dels projectes hauran de presentar una memòria detallada del desenvolupament del programa d'activitats realitzat, juntament amb els documents acreditatius de la despesa suportada. Aquesta memòria haurà de presentar-se abans de l'1 de juliol del 1994, i s'ajustarà a les experiències que s'hagen desenvolupat durant el curs escolar; caldrà que hi conste necessàriament un balanç amb el resultat de les activitats, amb detall de totes les alteracions que s'hagen produït respecte al projecte inicial.  
Si l'import total dels justificants presentats no assoleix la quantitat consignada en la relació inicial de projectes seleccionats, aquesta es minorarà, d'acord amb les despeses efectivament acreditades.  
ANNEX IV  
Model de sol·licitud d'ajuda per a projectes  
sobre cooperativisme  
..., com a representant d ...,  
   
EXPOSE  
Que una vegada convocat el concurs públic de projectes sobre cooperativisme, per Ordre de 15 de març de 1994, hi concórrec amb aquest projecte a la modalitat de:  
a) Projectes de creació de cooperatives.  
b) Elaboració de projectes d'activitats que s'han de desenvolupar en les aules i que tinguen com a finalitat el foment del cooperativisme.  
(Assenyaleu amb una X el que escaiga)  
Que, amb aquesta finalitat, hi adjunte la documentació següent:  
a) Original i còpia del projecte.  
b) Nom i cognoms, adreça, NIF i dades bancàries de la persona que presenta el projecte (1), per tal de transferir l'import de l'ajuda, en cas de ser premiat el projecte.  
c) Certificat del secretari del centre.  
d) Autorització del Consell Escolar per a la modalitat b).  
Per tot això,  
DEMANE  
Participar en el concurs, i accepte les bases que s'inclouen en l'ordre.  
Signat:  
..., ... de ... de 1994  
INSTITUT DE COOPERATIVISME AGRARI VALENCIà  
CONSELLERIA D'AGRICULTURA, PESCA I ALIMENTACIó  
(1) En cas que en el projecte hagen participat diverses persones, aquestes designaran un representant, les dades del qual es faran constar.


Còpia Permalink ELI